Kui Eestimaal ringi sõita, siis võime kurvalt tõdeda, et meie maa kasvab võssa iseenesest ja ilma toetusi maksmata ehk siis maksumaksjale kulusid tekitamata. Alates 1990. aastate alguse taasiseseisvumisest pole maaparandusega põllumaad juurde tekitatud. Pigem  vastupidi, võsa on massiliselt peale kasvamas ja seepärast kipub ununema, kui raske on metsa alt uuesti põldu tagasi saada, kui vaja peaks minema. 15 aasta vanused puud hakkavad kindlasti rikkuma ka rajatud drenaažisüsteeme, mis omakorda vähendab põllumaa väärtust. Antud meetmega võime tekitada olukorra, kus me kaotame põllumajanduslikust käibest ühiskonna jaoks väärtuslikku tootmisressurssi. On ilmselge, et 15 aastat madalmetsa kasvatamiseks kasutatud põllu kasutusotstarvet pole võimalik enam tagasi pöörata.  Riigi taastuvenergia kasutamise eesmärkide täitmiseks on Eestis sadu tuhandeid hektareid kasutamata maad, mida võiks energiavõsa kasvatamiseks kasutada. Selleks pole vaja kasutada väärtuslikku ja hooldatud põllumaad.